
Për përcaktimin e kritereve, të dokumentacionit e të procedurave për pajisjen, refuzimin, ripërtëritjen dhe anulimin e lejes 
së tipit C/SP

Në mbështetje të nenit 100 të Kushtetutës dhe të neneve 48, pika 2, 60, pika 2, dhe 67, pika 1 të ligjit nr.9959, datë 17.7.2008 “Për të huajt”, me propozimin e Ministrit të Punës, Çështjeve Sociale dhe Shanseve të Barabarta, Këshilli i Ministrave

Vendosi:

1. Të huajit i jepet leje pune e tipit C/SP, si sportist, nëse plotëson kriteret, si më poshtë vijon: 
a) ka një kontratë pune me një punëdhënës/klub sportiv, në përputhje me profesionin e tij; 
b) ka hyrë dhe qëndron në mënyrë të ligjshme në territorin e Republikës së Shqipërisë, që do të thotë me vizë, të llojeve të përcaktuara në nenet 13 e 14 të ligjit nr.9959, datë 17.7.2008 “Për të huajt”. 
2. Të huajit i ripërtërihet leja e punës e tipit C/SP, si sportist, nëse: 
a) ka një kontratë pune të vlefshme, në përputhje me profesionin e tij si sportist në rajonin gjeografik, ku ka përfituar lejen e mëparshme të punës, por jo domosdoshmërisht, me punëdhënësin/klubin sportiv, që ka përfituar lejen e parë të tipit C/SP; 
b) është me qëndrim të ligjshëm në territorin e Republikës së Shqipërisë; 
c) për punësimin e tij është marrë federimi nga federata përkatëse sportive, pas kërkesës së paraqitur nga klubi sportiv. 
3. Kërkesa për pajisjen e të huajit me leje pune të tipit C/SP, si sportist, bëhet nga: 
a) i huaji; 
b) punëdhënësi/klubi sportiv me të cilin i huaji ka një kontratë pune; 
c) personi i autorizuar nga punëdhënësi/klubi sportiv. 
4. Personat e përcaktuar në pikën 3 të këtij vendimi, për pajisjen e të huajit, për herë të parë, me leje pune të tipit C/SP, paraqesin dokumentacionin e mëposhtëm: 
a) kërkesën e të huajit, me të dhënat personale, sipas formatit, që i bashkëlidhet këtij vendimi; 
b) vendimin e gjykatës për regjistrimin e personit juridik ose ekstraktin e regjistrimit në Qendrën Kombëtare të Regjistrimit, për punëdhënësin/klubin sportiv, ku ai do të punësohet; 
c) kopjen origjinale të kontratës individuale të punës; 
ç) kopjen e pasaportës; 
d) miratimin me shkrim të federatës përkatëse të sportit; 
dh) autorizimin nga punëdhënësi/klubi sportiv për personin e autorizuar; 
e) pesë fotografi. 
5. Personat e përcaktuar në pikën 3 të këtij vendimi, për pajisjen e të huajit me leje pune të ripërtëritur të tipit C/SP, paraqesin dokumentacionin e mëposhtëm: 
a) kërkesën e të huajit, me të dhënat personale, sipas formatit, që i bashkëlidhet këtij vendimi; 
b) kopjen e kontratës individuale të punës; 
c) autorizimin nga punëdhënësi/klubi sportiv për personin e autorizuar; 
ç) pesë fotografi; 
d) miratimin e federatës përkatëse sportive; 
e) fotokopjen e lejes paraardhëse të qëndrimit. 
6. Personat e përcaktuar në pikën 3 të këtij vendimi, paraqesin kërkesën dhe dokumentacionin e përcaktuar në pikën 4 të këtij vendimi: 
a) pranë Drejtorisë së Përgjithshme të Shërbimit Kombëtar të Punësimit/zyrës përkatëse të punësimit, në territorin e së cilës punëdhënësi, pranë të cilit do të punësohet, ushtron veprimtarinë ekonomike, dhe nëse është me qëndrim të ligjshëm në territorin e Republikës së Shqipërisë; 
b) pranë përfaqësisë diplomatike të Republikës së Shqipërisë, në vendin e tij të origjinës. 
7. Drejtoria e Përgjithshme e Shërbimit Kombëtar të Punësimit/zyra përkatëse e punësimit, kur kërkesa paraqitet pranë tyre, pasi shqyrton dokumentacionin e paraqitur dhe vlerëson se ai nuk është në përputhje me kërkesat e pikës 4 të këtij vendimi, i kërkon të huajit plotësimin e tij, brenda 10 (dhjetë) ditëve pune. 
8. Drejtoria e Përgjithshme e Shërbimit Kombëtar të Punësimit/zyra përkatëse e punësimit, pas paraqitjes së kërkesës nga personat e përcaktuar në pikën 3 të këtij vendimi: 
a) verifikon shlyerjen e detyrimeve në organet tatimore, sigurimet shoqërore dhe shëndetësore të punëdhënësit/klubit sportiv, pranë të cilit do të punësohet; 
b) kërkon nga drejtoritë rajonale të inspektimit në punë/zyrat vendore të inspektimit në punë një vlerësim, ku të evidentohet nëse punëdhënësi, pranë të cilit do të punësohet i huaji, ka zbatuar legjislacionin e punës ose ka shlyer shkeljet e konstatuara në aktin e fundit të inspektimit në punë. 
9. Drejtoria e Përgjithshme e Shërbimit Kombëtar të Punësimit/zyra përkatëse e punësimit e pajis të huajin, për herë të parë, brenda 10 (dhjetë) ditëve pune, me leje pune njëvjeçare të tipit C/SP: 
a) nëse dokumentacioni i paraqitur është i plotë apo pas plotësimit të tij nga personat e përcaktuar në pikën 3 të këtij vendimi, brenda afatit të përcaktuar; 
b) kur përmbushen kriteret e përcaktuara në pikat 1 e 8 të këtij vendimi. 
10. Drejtoria e Përgjithshme e Shërbimit Kombëtar të Punësimit/zyra përkatëse e punësimit ia kthen kërkesën dhe dokumentacionin e paraqitur të huajit, nëse ai nuk e ka plotësuar atë brenda afatit të përcaktuar në pikën 7 të këtij vendimi. 
11. Drejtoria e Përgjithshme e Shërbimit Kombëtar të Punësimit/zyra përkatëse e punësimit ia refuzon kërkesën për pajisje me leje pune të tipit C/SP punëmarrësit, i cili, megjithëse ka plotësuar dokumentacionin e kërkuar, vlerësohet se nuk plotëson kriteret e përcaktuara në pikat 1 e 8 të këtij vendimi, ose është në kushtet e parashikuara në pikën 21 të këtij vendimi. 
12. Nëse kërkesa është paraqitur pranë përfaqësisë diplomatike të Republikës së Shqipërisë, në vendin e origjinës së të huajit, kjo e fundit, nëpërmjet Ministrisë së Punëve të Jashtme, ia përcjell dokumentacionin drejtorisë, që ka në përgjegjësi çështjet e migracionit, në Ministrinë e Punës, Çështjeve Sociale dhe Shanseve të Barabarta. 
13. Drejtoria që ka në përgjegjësi çështjet e migracionit në Ministrinë e Punës, Çështjeve Sociale dhe Shanseve të Barabarta, e përcjell dokumentacionin e paraqitur në Drejtorinë e Përgjithshme të Shërbimit Kombëtar të Punësimit/zyrën përkatëse të punësimit, sipas kompetencës territoriale, që ato kanë. 
14. Drejtoria e Përgjithshme e Shërbimit Kombëtar të Punësimit/zyra përkatëse e punësimit, për pajisjen/refuzimin të huajit të lejes së punës të tipit C/SP ndjek procedurat e përcaktuara në pikat 7, 8, 9, 10 e 11 të këtij vendimi. 
15. Drejtoria e Përgjithshme e Shërbimit Kombëtar të Punësimit/zyra përkatëse e punësimit, nëpërmjet drejtorisë, që ka në përgjegjësi çështjet e migracionit në Ministrinë e Punës, Çështjeve Sociale dhe Shanseve të Barabarta, përcjell në Ministrinë e Punëve të Jashtme njoftimin me shkrim për pajisjen/refuzimin e lejes së punës të tipit C/SP. 
16. Ministria e Punëve të Jashtme njofton përfaqësinë diplomatike të Republikës së Shqipërisë, në vendin e origjinës të të huajit, për pajisjen/refuzimin e lejes së punës të tipit C/SP. 
17. Personat e përcaktuar në pikën 3 të këtij vendimi, për ripërtëritjen e lejes së punës të tipit C/SP, paraqesin 15 (pesëmbëdhjetë) ditë para mbarimit të afatit të lejes ekzistuese, kërkesën dhe dokumentacionin e përcaktuar në pikën 5 të këtij vendimi: 
a) në zyrën përkatëse të punësimit, në territorin e së cilës punëdhënësi, pranë të cilit do të punësohet, ushtron veprimtarinë ekonomike; 
b) në Drejtorinë e Përgjithshme të Shërbimit Kombëtar të Punësimit, nëse punëdhënësi, pranë të cilit do të punësohet, e ushtron veprimtarinë ekonomike në më shumë se një rajon gjeografik. 
18. Drejtoria e Përgjithshme e Shërbimit Kombëtar të Punësimit/zyra përkatëse e punësimit, për ripërtëritjen e lejes së punës të tipit C/SP apo refuzimin e saj, brenda një periudhe prej 30 (tridhjetë) ditësh pune, ndjek procedurat e parashikuara në pikat 7, 8, 9, 10 e 11 të këtij vendimi, ndërsa vlerësimi për kriteret dhe dokumentacionin bëhet sipas përcaktimeve në pikat 2, 5, 8 e 21 të këtij vendimi. 
19. Drejtoria e Përgjithshme e Shërbimit Kombëtar të Punësimit/zyra përkatëse e punësimit, për ripërtëritjen e lejes së punës të tipit C/SP apo refuzimin e saj, për të huajt, të cilët kanë përfituar leje pune, sipas ligjit nr.8492, datë 27.5.1999 “Për të huajt”, ndjek procedurat e parashikuara në pikat 7, 8, 9, 10 e 11 të këtij vendimi, ndërsa vlerësimi për kriteret dhe dokumentacionin bëhet sipas përcaktimeve në pikat 2, 5, 8 e 21 të këtij vendimi. Afati i vlefshmërisë së lejes së ripërtërirë të punës për sportistët është njëvjeçar. 
20. Drejtoria e Përgjithshme e Shërbimit Kombëtar të Punësimit/zyra përkatëse e punësimit, pas paraqitjes së kërkesës për ripërtëritjen e lejes së mëparshme të punës të tipit C/SP, e pajis të huajin me dokumentin zëvendësues të lejes së punës, sipas përcaktimeve të nenit 46 të ligjit nr.9959, datë 17.7.2008 “Për të huajt”. 
21. Të huajit i refuzohet lëshimi i lejes së punës e tipit C/SP apo ripërtëritja e saj edhe nëse vërtetohet njëra nga situatat e përcaktuara në nenin 63 të ligjit nr.9959, datë 17.7.2008 “Për të huajt”. 
22. Të huajit i anulohet leja e punës e tipit C/SP, nëse vërtetohet njëra nga situatat e përcaktuara në pikën 1 të nenit 64 të ligjit nr.9959, datë 17.7.2008 “Për të huajt”. 
Drejtoria e Përgjithshme e Shërbimit Kombëtar të Punësimit/zyra përkatëse e punësimit, pasi njoftohet nga autoritetet shtetërore përgjegjëse për vërtetimin e njërës nga situatat e përcaktuara në pikën 1 të nenit 64 të ligjit nr.9959, datë 17.7.2008 “Për të huajt”, merr vendim për anulimin e lejes së punës. 
23. I huaji, të cilit i refuzohet ose anulohet leja e punës e tipit C/SP, ka të drejtën e ankimimit, sipas procedurës së përcaktuar në pikën 2 të nenit 65 të ligjit nr.9959, datë 17.7.2008 “Për të huajt”. 
24. Leja e punës e tipit C/SP përfundon, nëse plotësohen kriteret e përcaktuara në nenin 44 të ligjit nr.9959, datë 17.7.2008 “Për të huajt”. 
25. I huaji, i cili pajiset, për herë të parë, me leje pune të tipit C/SP, para marrjes së lejes së punës detyrohet të paguajë tarifën prej 6 000 (gjashtë mijë) lekësh. 
26. I huaji, të cilit i ripërtërihet, për herë të parë, leja e punës e tipit C/SP, para marrjes së lejes së punës detyrohet të paguajë tarifën prej 3 000 (tre mijë) lekësh. 
27. Drejtoria, që ka në përgjegjësi çështjet e migracionit në Ministrinë e Punës, Çështjeve Sociale dhe Shanseve të Barabarta, monitoron, në mënyrë periodike, procedurën e ndjekur nga Drejtoria e Përgjithshme e Shërbimit Kombëtar të Punësimit dhe zyrat përkatëse të punësimit, për dhënien e lejes së punës. 
28. Ngarkohen Ministria e Punës, Çështjeve Sociale dhe Shanseve të Barabarta, Ministria e Punëve të Jashtme, Drejtoria e Përgjithshme e Shërbimit Kombëtar të Punësimit dhe zyrat përkatëse të punësimit për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

Kryeministri
Sali Berisha
